作者：方岳
词牌/韵律：贺新凉・贺新郎

paragraphs: 一笑君知否。
笑当年、山阴道士，行歌樵叟。
五十到头公老矣，只可鹭朋鸥友。
便富贵、何如杯酒。
好在归来苍崖底，想月明、不负携锄手。
谁共酌，翦霜韭。
乾坤许大山河旧。
几多人、剑倚西风，笔惊南斗。
俯仰之间成陈迹，亡是子虚乌有。
渺烟草、不堪回首。
隔坞筑亭开野迳，尽一筇、两履山前后。
春且为，催花柳。